Omstrede haatmisdaad-wet aanvaar  Argieffoto. (Foto: Pixabay) Die omstrede wetsontwerp op die voorkoming en bestryding van haatmisdaad en haatspraak is Dinsdag deur die Nasionale Vergadering aanvaar. Die DA, VF Plus, ACDP en Al Jama-Ah het dit verwerp terwyl onder meer die ANC en EFF ten gunste daarvan gestem het. Die wetsontwerp is nou na die Nasionale Raad van Provinsies verwys vir oorweging en indien dit deurgevoer word, sal dit op pres. Cyril Ramaphosa se tafel beland vir bekragtiging. Gratitude Magwanishe, voorsitter van die portefeuljekomitee oor justisie en korrektiewe dienste, het namens die ANC aangevoer dit is almal se verantwoordelikheid om hindernisse van verdeeldheid af te breek. “Ons land ly steeds onder die nalatenskap van apartheid en kolonialisme in die vorm van vooroordeel en diskriminasie. Dit is duidelik uit die gereelde voorvalle van haat in Suid-Afrika, insluitend voorvalle van rassisme, dat die bestaande wette onvoldoende is en nie as ŉ afskrikmiddel dien nie.” Jaco Mulder, VF Plus-LP en dié party se hoofwoordvoerder vir justisie, meen die wetsontwerp gaan veel eerder wrywing veroorsaak as om dit te voorkom – “veral in die hande van die ANC”. “Dit hou uiteindelik ŉ totale bedreiging in vir vryheid van assosiasie én spraak. Die VF Plus stem nie saam daarmee dat voorvalle van rassehaat in die land besig is om toe te neem nie. Wat wel toeneem, is waar politici haatspraak gebruik vir politieke gewin.” Mulder meen die ANC skep graag deur oordrywing en die manipulering van inligting persepsies om sy politieke agenda te pas. “Suid-Afrika se howe is reeds oorlaai met werk. Die probleem word vererger deur ŉ tekort aan kundige personeel deur die hele strafregstelsel. Hierdie wetsontwerp is onheilspellend en gaan onmoontlik wees om af te dwing. Dit sal eerder rassewrywing veroorsaak as om dit te voorkom.” Glynnis Breytenbach, DA-LP en dié party se woordvoerder vir justisie, het gesê die ANC het in die openbaar verklaar dat hy ŉ politieke agenda met hierdie wetsontwerp het. “Dit behoort ŉ ernstige bekommernis vir alle verantwoordelike burgers te wees. Dit sal, byna gewis, ŉ ysingwekkende effek hê op vryheid van spraak en uitdrukking, en sal kwesbare groepe ernstiger raak. “Hierdie wetgewing maak ŉ deur oop vir misbruik, vir inperking van persoonlike vryhede en ek vertrou nie hierdie regering genoeg om die versoeking te weerstaan om dit te misbruik nie. Jy moet ook nie.”